b'\n_START_ARTICLE_\nMaria Thins\n_START_PARAGRAPH_\n._NEWLINE_Maria Thins (1593 i Gouda \xe2\x80\x93 27. december 1680 i Delft) var en nederlandsk kvinde og kunstmaleren Johannes Vermeers svigermor.\n_START_SECTION_\nLiv\n_START_PARAGRAPH_\nI 1622 blev hun gift med Reynier Bolnes, en fremtr\xc3\xa6dende og velst\xc3\xa5ende teglbr\xc3\xa6nder. \xc3\x86gteskabet endte ikke lykkeligt. Han mishandlede hende og tvang hende til at spise alene. En gang slog han den h\xc3\xb8jgravide Maria Thins med en stok, og mishandlingen gik ogs\xc3\xa5 ud over hendes d\xc3\xb8tre \xe2\x80\x93 s\xc3\xb8nnen tog imidlertid farens parti. Familien flyttede til et hus, hvor kunstmaleren Wouter Crabeth havde boet. Det hjalp ikke p\xc3\xa5 \xc3\xa6gteskabet, og i 1641 besluttede Maria Thins at flytte til Delft, hvor hendes bror boede. Hendes mand n\xc3\xa6gtede hende en juridisk skilsmisse, men ved en bodeling 1649 fik hun en betydelig sum. Maria Thins, der var en hengiven katolik, flyttede til den katolske del af byen Papenhoek \xe2\x80\x93 Pavehj\xc3\xb8rnet, en fremgangsrig og velhavende bydel. Katolikkerne udgjorde omkring 25% af Delfts befolkning, men var alligevel at betragte som andenrangsborgere. Huset, hun flyttede til, m\xc3\xa5 have v\xc3\xa6ret b\xc3\xa5de rummeligt og af god kvalitet. Det kostede 2.400 gylden, mens et almindeligt hus i Delft kostede 600-800 gylden._NEWLINE_I 1653 \xc3\xa6gtede den yngste af hendes d\xc3\xb8tre, Catharina, kunstmaleren Johannes Vermeer i stilhed i den lille landsby Schipluiden. Johannes var som hovedparten af nederl\xc3\xa6nderne calvinist, og det antages ofte, at Maria Thins modsatte sig \xc3\xa6gteskabet, f\xc3\xb8r Johannes var g\xc3\xa5et over til katolicismen. Det er ogs\xc3\xa5 muligt, at det unge par tvang deres vilje igennem, og at Catharina allerede f\xc3\xb8r \xc3\xa6gteskabet var flyttet ind hos Johannes og tvang Maria til at acceptere forholdet. Mellem 1653 og 1660 flyttede den nye familie og deres hastigt voksende b\xc3\xb8rneflok ind i Maria Thins\' rummelige hus p\xc3\xa5 Oude Langendijk, hvor Vermeer fik atelier p\xc3\xa5 anden sal._NEWLINE_Maria Thins syntes at have v\xc3\xa6ret en vigtig del i deres liv. Hun var en hengiven tilh\xc3\xa6nger af jesuiterordenen, som holdt til i en n\xc3\xa6rliggende kirke. Det synes at have smittet af p\xc3\xa5 Johannes og Catherina. I hvert fald fik alle deres elleve levende b\xc3\xb8rn bibelske navne; deres tredje s\xc3\xb8n fik navnet Ignatius, antagelig efter Ignatius Loyola, jesuiterordenens grundl\xc3\xa6gger. Det vides ikke, om deres b\xc3\xb8rn blev d\xc3\xb8bt i den katolske kirke, da kirkeb\xc3\xb8gerne er g\xc3\xa5et tabt. Johannes og Catharinas f\xc3\xb8rstef\xc3\xb8dte blev d\xc3\xb8bt Maria antagelig efter Maria Thins. Ingen af b\xc3\xb8rnene var derimod opkaldt efter Johannes\' far eller mor, hvilket ellers var almindeligt. Det kunne indikere et brud med sin egen familie \xe2\x80\x93 m\xc3\xa5ske p\xc3\xa5 grund af katolicismen._NEWLINE_I 1663 blev hendes s\xc3\xb8n Willem, en arbejdsl\xc3\xb8s ungkarl, indesp\xc3\xa6rret p\xc3\xa5 en anstalt, efter at han flere gange havde angrebet b\xc3\xa5de sin mor og sin gravide s\xc3\xb8ster Catharina. Han havde r\xc3\xa5bt eder efter moderen og teet sig, s\xc3\xa5 det tilkaldte en st\xc3\xb8rre menneskem\xc3\xa6ngde, og Maria Thins ikke turde forlade sit hjem. Opholdet p\xc3\xa5 anstalten kostede hende \xc3\xa5rligt 310 gylden, og derfor overtog hun Willems ejendom i 1665. Marias misforn\xc3\xb8jelse med sin s\xc3\xb8n kan ses af hendes tredje testamente. Hvor hun tidligere i testamentet havde bet\xc3\xa6nkt Willem det samme som hans s\xc3\xb8skende, fik han i det nye testamente fra 1667 kun tvangsarven, 1/6 af boet._NEWLINE_I 1672 led Maria Thins et alvorlig \xc3\xb8konomisk tab, da hendes ejendom ved Schoonhoven blev oversv\xc3\xb8mmet for at forhindre den franske h\xc3\xa6r i at krydse den hollandske vandlinje. I 1674 foretog Vermeer adskillige forretningsrejser p\xc3\xa5 vegne af sin svigermor, Maria Thins. F\xc3\xb8rst til Gouda efter hendes mands d\xc3\xb8d og senere til Amsterdam. I Amsterdam sn\xc3\xb8d Johannes tilsyneladende Maria, idet han l\xc3\xa5nte et st\xc3\xb8rre bel\xc3\xb8b med hende som kautionist uden hendes vidende. Vermeer havde store \xc3\xb8konomiske problemer og d\xc3\xb8de kort efter \xe2\x80\x93 if\xc3\xb8lge hans kone som f\xc3\xb8lge af \xc3\xb8konomien. Efter Johannes\' d\xc3\xb8d erkl\xc3\xa6rede Maria Thins, at hun havde underst\xc3\xb8ttet Johannes og hans voksende familie, og at hun til geng\xc3\xa6ld havde f\xc3\xa5et overdraget maleriet "Maleriets kunst". I 1676 boede hun i Haag, men flyttede tilbage til Delft, hvor hun blev begravet i den protestantiske gamle kirke den 27. december 1680 \xe2\x80\x93 ved siden af Vermeer. Begravelsesoptegnelserne angiver hende som enke efter Rijnier Bolnes. Hendes datter Catharina flyttede nu til Breda, hvor hun d\xc3\xb8de den 30. december 1687.'